**ΣΧΕΔΙΑΓΡΑΜΜΑ: Η ΑΜΕΡΙΚΑΝΙΚΗ ΑΝΕΞΑΡΤΗΣΙΑ – 3β: Η ρήξη (1774) και ο πόλεμος της Ανεξαρτησίας (1775-1783), 3γ. Η γέννηση νέου κράτους, 3δ. Οι συνέπειες**

|  |
| --- |
| **Μόνο οι πληροφορίες που δίνονται στον πίνακα, δεν εμπεριέχονται στη διδακτέα και εξεταστέα ύλη του μαθήματος**  Οι αγγλικές αποικίες στη Βόρεια Αμερική: δημιουργήθηκαν στα ανατολικά παράλια της Βόρειας Αμερικής 13 αποικίες υπό αγγλικό έλεγχο (1607-1732).   * οι άποικοι ήταν Άγγλοι, Γάλλοι, Γερμανοί, Σουηδοί. * οι άποικοι στην πατρίδα τους ήταν τεχνίτες, κατεστραμμένοι μικροεπιχειρηματίες, θύματα θρησκευτικών διώξεων και κατάδικοι. Αναζήτησαν καλύτερη τύχη στην Αμερική.   **Αποικίες του Βορρά** (1.000.000 κάτοικοι εκ των οποίων 40.000 μαύροι σκλάβοι):   * η οικονομία τους είχε παρόμοια οργάνωση με αυτή της Δυτικής Ευρώπης: δυναμική αγροτική οικονομία, εμπόριο με κέντρα τις μεγάλες πόλεις. * λειτουργούσαν πανεπιστήμια (Χάρβαρντ, Πρίστον, Γέιλ) όπου διαδίδονταν οι ιδέες του Διαφωτισμού.   Αποικίες του Νότου (750.000 κάτοικοι εκ των οποίων οι 300.000 ήταν μαύροι σκλάβοι:   * η οικονομία ήταν βασισμένη στις μεγάλες φυτείες καπνού, ρυζιού, βαμβακιου. * Ιδιοκτήτες των φυτειών ήταν οι Ευρωπαίοι άποικοι. * Η γη καλλιεργούνταν από τους μαύρους σκλάβους. * Υπήρχαν λίγες μεγάλες πόλεις.   Τρόπος διοίκησης των αποικιών   * Κάθε πολιτεία διοικούνταν από έναν κυβερνήτη, διορισμένο από την Αγγλία. * Μία συνέλευση αποίκων συμμετείχε στην ψήφιση των νόμων και στην έγκριση των φόρων . * Δικαίωμα εκλέγειν και εκλέγεσθαι είχαν μόνο οι πλούσιοι άποικοι. * Οι άποικοι δεν εκπροσωπούνταν στο αγγλικό κοινοβούλιο. * Το εξωτερικό εμπόριο ελεγχόταν πλήρως από την Αγγλία. |

**Ορισμοί ιστορικών εννοιών**

**Αμερικάνικη επανάσταση ή Πόλεμος της Ανεξαρτησίας:** η επανάσταση των 13 αγγλικών αποικιών της Βόρειας Αμερικής και ο αγώνας τους να απαλλαγούν από τον έλεγχο της Μ. Βρετανίας και να συγκροτήσουν μαζί ένα ανεξάρτητο κράτος. Ο Πόλεμος της Ανεξαρτησίας διήρκεσε από τα 1775 έως το 1783. Αποτέλεσμά του ήταν η δημιουργία του ανεξάρτητου ομοσπονδιακού κράτους των Ηνωμένων Πολιτειών Αμερικής (ΗΠΑ).

**Διακήρυξη της Ανεξαρτησίας (4 Ιουλίου 1776):** επίσημο κείμενο που διακήρυττε την απόσχιση των 13 βρετανικών αποικιών της Βόρειας Αμερικής από τη Μεγάλη Βρετανία. Το κείμενο ψηφίστηκε από το Κογκρέσο της Φιλαδέλφειας. Συντάχθηκε από τον πολιτικό φιλόσοφο Τόμας Τζέφερσον και τον Βενιαμίν Φραγκλίνο. Το περιεχόμενο του κειμένου απηχεί τις πολιτικές και ανθρωπιστικές ιδέες του Διαφωτισμού, όπως η συγκρότηση κυβέρνησης στη βάση του κοινωνικού συμβολαίου και η αναγνώριση των αναφαίρετων φυσικών δικαιωμάτων του ανθρώπου.

**Κογκρέσο:** ο φορέας της νομοθετικής εξουσίας στις Ηνωμένες Πολιτείες Αμερικής (ΗΠΑ). Θεσπίστηκε από το Σύνταγμα του 1787 και συγκροτείται από τη Γερουσία και τη Βουλή των Αντιπροσώπων. Στη Γερουσία αντιπροσωπεύονται όλες οι πολιτείες με δύο γερουσιαστές η καθεμία. Στη Βουλή των Αντιπροσώπων οι πολιτείες αντιπροσωπεύονται αναλογικά με βάση τον πληθυσμό τους (δηλαδή, ο αριθμός των εκπροσώπων καθεμιάς πολιτείας καθορίζεται από τον πληθυσμό της). Σημαντικότερες αρμοδιότητες του Κογκρέσου είναι: η επιβολή και η είσπραξη φόρων, ο κρατικός δανεισμός, η ρύθμιση του εμπορίου, η έκδοση νομίσματος και η κήρυξη του πολέμου. Η Γερουσία και η Βουλή των Αντιπροσώπων συνεδριάζουν χωριστά αλλά μια φορά τουλάχιστον τον χρόνο προβλέπεται η συμμετοχή τους σε κοινή συνεδρίαση.



**Αίτια της ρήξης της Αγγλίας με τις 13 αποικίες της στην Αμερική**

1. **Η Αγγλία είχε τον πλήρη έλεγχο του εξωτερικού εμπορίου των αποικιών.**
2. **Απαγόρευση στους αποίκους από την Αγγλία να εκμεταλλευτούν οικονομικά τον Καναδά και τη Λουιζιάνα: τ**ο 1763, μετά τη λήξη του Επταετούς Πολέμου (1756-1763)[[1]](#footnote-1) μεταξύ της Γαλλίας και της Αγγλίας, ο Καναδάς και η Λουιζιάνα που ανήκαν μέχρι τότε στη Γαλλία και την Ισπανία αντίστοιχα, περιήλθαν στην Αγγλία. Η αγγλική κυβέρνηση απαγόρευσε στους αποίκους την οικονομική εκμετάλλευση των νέων περιοχών, προκάλεσε έντονες αντιδράσεις.
3. **Επιβολή πρόσθετων φόρων στους αποίκους: 1) η δυσαρέσκεια των αποίκων κορυφώθηκε, όταν η μητρόπολη, για την κάλυψη των δαπανών του πολέμου, επέβαλε πρόσθετους φόρους σε προϊόντα όπως το τσάι και η ζάχαρη, 2) η Αγγλία επέβαλε στους αποίκους πρόσθετο ειδικό φόρο χαρτοσήμου στις εφημερίδες και στα εμπορικά έγγραφα.**
4. Ο οικονομικός έλεγχος των αποικιών από τη μητρόπολη και η επιβολή πρόσθετης φορολογίας θεωρήθηκε ως ενέργεια που υπονόμευε την οικονομία των αποικιών. Παρά τη μερική υποχώρηση της αγγλικής πολιτικής στο ζήτημα αυτό, προκάλεσε το ξέσπασμα ταραχών στη Βοστώνη (1773), που αποτέλεσαν το έναυσμα αλυσιδωτών αντιδράσεων.
5. Το Σεπτέμβριο του 1774 συνήλθαν στη Φιλαδέλφεια για πρώτη φορά οι αντιπρόσωποι των δεκατριών αποικιών, οι οποίοι διεκδικούσαν την αυτοδιοίκηση τους και απηύθυναν στον βασιλιά μια διακήρυξη δικαιωμάτων. Η ανένδοτη στάση της Αγγλίας προκάλεσε την οριστική ρήξη των αποικιών με τη μητρόπολη.

**Αφορμή του Πολέμου της Ανεξαρτησίας**

* Η Αγγλία καταργεί όλους τους φόρους εκτός από τον φόρο στο τσάι.
* Οι άποικοι καταστρέφουν στο λιμάνι αγγλικό φορτίο με τσάι (16 Δεκεμβρίου 1773)
* Οι Άγγλοι επέβαλε εμπορικούς περιορισμούς στο λιμάνι της Βοστώνης.
* Οι Αμερικανοί με τη σειρά τους συγκάλεσαν, τον Σεπτέμβριο του 1774, το Κογκρέσο στη Φιλαδέλφεια, στο οποίο συμμετείχαν αντιπρόσωποι όλων των αποικιών.
* Παρά τη συμβιβαστική διάθεση του Κογκρέσου ο βασιλιάς Γεώργιος ο Β΄ της Αγγλίας αποφάσισε την ένοπλη σύγκρουση.
* Οι Αμερικανικές δυνάμεις νίκησαν (Απρίλιος 1775) στη μάχη του Λέξινγκτον τον στρατό της Αγγλίας. Η μάχη στο Λέξινγκτον σηματοδότησε την οριστική ρήξη των 13 αποικιών της Βόρειας Αμερικής με τη μητρόπολή τους Αγγλία.

**Ο Πόλεμος της Ανεξαρτησίας (1775- 1783)**

Ο πόλεμος της Ανεξαρτησίας κράτησε επτά χρόνια και υπήρξε στην αρχή μια δεινή δοκιμασία για τον ανοργάνωτο στρατό των αποίκων.

* Οι Αμερικανοί ενισχύθηκαν από Γάλλους αλλά και από άλλους Ευρωπαίους εθελοντές και κατόρθωσαν βαθμιαία να αποκτήσουν στρατιωτική υπεροχή χάρη στις ικανότητες του αρχιστράτηγου **Γεωργίου Ουάσινγκτον** και στην ευνοϊκή στάση πολλών ευρωπαϊκών δυνάμεων.
* Η Γαλλία, επιθυμούσε να περιορίσει τη βρετανική αποικιακή αυτοκρατορία. Συμμάχησε με τους Αμερικανούς (1778) και κήρυξε τον πόλεμο εναντίον της Αγγλίας.
* Για τους ίδιους λόγους με τη Γαλλία η Ισπανία και η Ολλανδία συμμάχησαν με τους Αμερικάνους.
* Η Ρωσία, η Δανία και η Σουηδία αντιστάθηκαν στην απόφαση της Αγγλίας να διενεργεί νηοψία σε πλοία ουδετέρων χωρών για την ανεύρεση εχθρικού φορτίου.
* Μετά την ήττα των Άγγλων στη μάχη του Γιόρκταουν (Οκτώβριος 1778) τελείωσε και ο πόλεμος της Ανεξαρτησίας και η Αγγλία αναγνώρισε την ανεξαρτησία των 13 αποικιών (Συνθήκη Βερσαλλιών, Σεπτέμβριος 1783).

**Η Ιδεολογία της Αμερικάνικης Επανάστασης και η Διακήρυξη της Αμερικάνικης Ανεξαρτησίας**

√ Η ιδεολογία της Αμερικανικής Επανάστασης στηρίχθηκε στη Διακήρυξη της Ανεξαρτησίας που ψήφισε η Συνέλευση της Φιλαδέλφειας στις 4 Ιουλίου 1776.

√ Το έγγραφο αυτό, που συντάχθηκε με την καθοδήγηση του **Βενιαμίν Φραγκλίνου** και του **Θωμά Τζέφερσον**, αποτελεί την πρώτη πρακτική εφαρμογή των πολιτικών ιδεών του Διαφωτισμού.

|  |
| --- |
| **Ιστορικές πληροφορίες εκτός διδακτέας και εξεταστέας ύλης**   * Ο Τόμας Πέιν ήταν ο συντάκτης των δύο φυλλαδίων που επηρέασαν την έναρξη της Αμερικανικής Επανάστασης («Κοινή Λογική», «Η Αμερικάνικη κρίση») * Όπως σχολίασε ο Τζων Άνταμ, 2ος πρόεδρος των ΗΠΑ: «Χβρίς την πένα του συγγραφέα της Κοινής Λογικής, το ξίφος του Ουάσινγκτον θα είχε υψωθεί μάταια».   Επίδραση των ιδεών του Διαφωτισμού στο κείμενο της Διακήρυξης της Ανεξαρτησίας.  Η Διακήρυξη της Ανεξαρτησίας επηρεάστηκε:   * από την πολιτική θεωρία του Τζον Λοκ για το Κοινωνικο Συμβόλαιο και το δικαίωμα του λαού να αντιστέκεται στις κυβερνήσεις του, καθώς και στην αναγνώριση των αναφαίρετων φυσικών δικαιωμάτων του ανθρώπου. * από την πολιτική θεωρία του Ρουσσό σχετικά με τη Γενική Βούληση του λαού και το δικαίωμα του λαού να διορίζει τους εκπροσώπους της κυβέρνησής του * από τη θεωρία του Μοντεσκιέ για τη διάκριση των τριών εξουσιών (νομοθετική, εκτελεστική, δικαστική). |

**3γ. Η γέννηση ενός νέου κράτους**

**Οι ζυμώσεις για τη δομή και τη συγκρότηση του νέου κράτους**

Το **Συντακτικό Κογκρέσο** (Συνέλευση), που συγκλήθηκε το 1787 στη Φιλαδέλφεια, κατόρθωσε να συγκεράσει **τις δύο επικρατούσες αντίθετες τάσεις:** 1) η μια επιθυμούσε την ισχυρή κεντρική εξουσία και 2) η άλλη επιδίωκε τη διατήρηση της αυτονομίας κάθε πολιτείας. Το **Σύνταγμα των Ηνωμένων Πολιτειών** ψηφίστηκε τον Σεπτέμβριο 1787.

**Το Σύνταγμα και η πολιτειακή οργάνωση των Ηνωμένων Πολιτειών**

* Το Σύνταγμα αυτό, που ισχύει με ορισμένες τροποποιήσεις ως σήμερα, στηρίζεται στην **αρχή της διάκρισης των εξουσιών.**
* Το Σύνταγμα προβλέπει μια **ομοσπονδιακή** κεντρική κυβέρνηση με αρμοδιότητες για την εξωτερική πολιτική, την άμυνα και τα οικονομικά.
* Κάθε **Πολιτεία** όμως διατηρεί **τη νομοθετική και την εκτελεστική εξουσία σε θέματα της τοπικής αυτοδιοίκησης, της αστυνομίας, της δικαιοσύνης και της εκπαίδευσης.**
* **Νομοθετική εξουσία**: η νομοθετική εξουσία του ομόσπονδου κράτους ανήκει **στο Κογκρέσο**. **Το Κογκρέσο** αποτελείται από δύο σώματα, **τη Βουλή και τη Γερουσία.** Κάθε Πολιτεία εκπροσωπείται **στη Βουλή από αριθμό αντιπροσώπων κατ' αναλογία του πληθυσμού της,** ενώ **στη Γερουσία από δύο Γερουσιαστές, ανεξαρτήτως του πληθυσμού της.**
* **Εκτελεστική Εξουσία:** η εκτελεστική εξουσία ασκείται από τον **Πρόεδρο** που εκλέγεται από εκλέκτορες **για τέσσερα χρόνια**. Επανεκλέγεται μία μόνο φορά.
* **Δικαστική Εξουσία:** η δικαστική εξουσία με επικεφαλής το **Ανώτατο Δικαστήριο** είναι ανεξάρτητη.

Πρώτος πρόεδρος και για δύο συνεχείς τετραετίες εξελέγη ο πρωτεργάτης της επανάστασης, ο **Γεώργιος Ουάσιγκτον** (1789-1797).

3.δ.***Οι συνέπειες***

1) Οι πολιτικές και ιδεολογικές ζυμώσεις κατά τη διάρκεια της αμερικανικής επανάστασης παραμέρισαν σταδιακά τις επιμέρους εθνικές ιδιαιτερότητες των αποίκων. Έτσι δεν δημιουργήθηκε μόνο ένα νέο κράτος αλλά και ένα νέο Εθνος.

2)Το Αμερικανικά Σύνταγμα, όπως και η Διακήρυξη της Ανεξαρτησίας, απηχεί βέβαια και μεταφέρει στο πρακτικό πεδίο τις ιδέες του Διαφωτισμού. Η Αμερικάνικη Επανάσταση υπήρξε η πρώτη εφαρμογή στην πράξη των ιδεών του Διαφωτισμού.

3) Καθιέρωσε δύο άγνωστους μέχρι τότε πολιτειακούς θεσμούς, το θεσμό της **ομοσπονδίας** και της **αβασίλευτης δημοκρατίας**.

4) Για πρώτη φορά μια αποικία αποκτά την ανεξαρτησία της ύστερα από επανάσταση.

5) Η αμερικανική ανεξαρτησία αποτέλεσε το πρώτο παράδειγμα επιτυχούς έκβασης μιας επανάστασης και διαδραμάτισε ρόλο καταλύτη. Έτσι, στις αρχές του 19ου αιώνα επαναστάτησαν οι ισπανικές αποικίες στη Λατινική Αμερική, ενώ στην Ευρώπη δημιουργήθηκε ένας επαναστατικός άνεμος, που εξαπλώθηκε διαδοχικά στην Ελβετία, στην Ολλανδία, στο Βέλγιο και στη Γαλλία.

**Η ιστορική πορεία του νεοσύστατου ομοσπονδιακού κράτους**

Το νέο κράτος, παρά τις αρχικές δυσχέρειες, παρουσίασε ταχύτατη ανάπτυξη σε όλους τους τομείς και αναδείχθηκε σύντομα σε μεγάλη δύναμη.

Με τη **Συνθήκη της Γάνδης** (1814) οι Ηνωμένες Πολιτείες επέβαλαν στην Αγγλία την οριστική απομάκρυνσή της από την Αμερική.

Με το **Δόγμα Μονρόε** (1823) εγκαταλείφθηκαν οριστικά οι αποικιακές βλέψεις των Ευρωπαίων στην ήπειρο αυτή.

1. Eπταετής πόλεμος (1756-1763): οι αντίπαλες παρατάξεις ήταν ο συνασπισμός της Γαλλίας, Αυστρίας, Σαξονίας και Ρωσίας εναντίον της Μ.Βρετανίας, του Ανόβερο, της Πρωσίας. Αιτία του πολέμου ήταν η επιθυμία της Αυστρίας να ανακτήσει την πλούσια περιοχή της Σιλεσίας που της είχε αποσπάσει ο Φρειδερίκος ο Μέγας της Πρωσίας. Για τη Γαλλία και τη Μ Βρετανία η αιτία ήταν η διαμάχη για τον έλεγχο των αποικιών της Βόρειας Αμερικής και των Ινδιών. [↑](#footnote-ref-1)